[pic] | EURÓPSKA KOMISIA |

Brusel, 3.2.2010

KOM(2010) 24 v konečnom znení

OZNÁMENIE KOMISIE RADE

Posúdenie opatrení prijatých Poľskom v reakcii na odporúčanie Rady Poľsku s cieľom odstrániť nadmerný deficit verejných financií

1. UPLATňOVANIE PAKTU STABILITY A RASTU V SÚčASNEJ KRÍZOVEJ SITUÁCII

Mnohé krajiny EÚ v súčasnosti čelia deficitom verejných financií, ktoré sú vyššie ako referenčná hodnota 3 % HDP stanovená v Zmluve o fungovaní Európskej únie (ZFEÚ). Toto často výrazné zhoršenie deficitu, ako aj stav zadlženosti je potrebné vnímať v kontexte bezprecedentnej globálnej finančnej krízy a poklesu hospodárskeho rastu v roku 2008/2009. Pôsobí tu niekoľko faktorov. Po prvé, hospodársky pokles prináša so sebou klesajúce príjmy z daní a rastúce výdavky na sociálne dávky (napríklad na dávky v nezamestnanosti). Po druhé, keďže Komisia uznala, že rozpočtové politiky zohrávajú v súčasnej mimoriadnej hospodárskej situácii dôležitú úlohu, vo svojom Európskom pláne na oživenie hospodárstva z novembra 2008, ktorý Európska rada schválila v decembri, vyzvala na prijatie fiškálneho stimulu. Podľa plánu by tento stimul mal byť diferencovaný podľa jednotlivých členských štátov s cieľom odzrkadľovať ich rôzne postavenie so zreteľom na udržateľnosť verejných financií a konkurencieschopnosti. Napokon, niekoľko krajín prijalo opatrenia zamerané na stabilizáciu finančného sektora, z ktorých niektoré majú vplyv na stav zadlženosti alebo predstavujú riziko vyššieho deficitu a zadlženosti v budúcnosti, hoci časť nákladov vynaložených na podporu z verejných zdrojov by sa mohla v budúcnosti vrátiť.

V Pakte stability a rastu sa od Komisie vyžaduje, aby začala postup pri nadmernom deficite vždy, keď deficit členského štátu presiahne referenčnú hodnotu 3 % HDP. Cieľom zmien a doplnení Paktu stability a rastu v roku 2005 bolo zaistiť, aby sa pri všetkých krokoch v rámci postupu pri nadmernom deficite plne zohľadňovala najmä hospodárska a rozpočtová situácia. Paktom stability a rastu sa takto vytvára rámec na podporu vládnych politík zameraných na rýchle obnovenie zdravej rozpočtovej pozície so zreteľom na hospodársku situáciu, a tým sa zaisťuje dlhodobá udržateľnosť verejných financií.

2. POSTUP PRI NADMERNOM DEFICITE V PRÍPADE POľSKA

Na základe údajov, ktoré orgány Poľska predložili v apríli 2009[1] a ktoré následne overil Eurostat[2], a pri zohľadnení prognózy útvarov Komisie z jari 2009 Komisia 13. mája 2009 prijala správu podľa článku 104 ods. 3 Zmluvy o založení Európskeho spoločenstva určenú Poľsku[3]. Následne a v súlade s článkom 104 ods. 4 ZES Hospodársky a finančný výbor vydal 28. mája 2009 stanovisko k správe Komisie.

Komisia so zreteľom na svoju správu podľa článku 104 ods. 3 ZES a so zreteľom na stanovisko Hospodárskeho a finančného výboru v súlade s článkom 104 ods. 4 ZES adresovala Rade 24. júna 2009 v súlade s článkom 104 ods. 5 ZES stanovisko, že v Poľsku existuje nadmerný deficit. Následne Rada konajúc na základe odporúčania Komisie 7. júla 2012 rozhodla, že v Poľsku existuje nadmerný deficit v súlade s článkom 104 ods. 6 ZES a podľa odporúčania Komisie adresovala Poľsku odporúčanie v súlade s článkom 104 ods. 7 ZES s cieľom odstrániť nadmerný deficit verejných financií do roku 2012. Rada vo svojich odporúčaniach stanovila lehotu na prijatie účinných opatrení na 7. januára 2010.

3. POSÚDENIE PRIJATÝCH ÚčINNÝCH OPATRENÍ

Podľa nariadenia (ES) č. 1467/97[4] a revidovaného kódexu správania[5] by mal členský štát zvážiť prijatie účinných opatrení, ak konal v súlade s odporúčaním podľa článku 126 ods. 7 ZES. V kódexe správania sa uvádza, že pri posudzovaní účinných opatrení by sa malo predovšetkým zvážiť, či príslušný členský štát dosiahol ročné zlepšenie svojho cyklicky upraveného salda bez jednorazových a iných dočasných opatrení, ktoré pôvodne odporúčala Rada. V prípade, že zaznamenaná úprava je nižšia, ako sa odporúčalo, mala by sa vykonať dôkladná analýza dôvodov vzniku nedostatkov. V prípade viacročnej úpravy sa v kódexe správania uvádza, že posúdenie by sa malo zamerať najmä na opatrenia prijaté s cieľom zaistiť primeranú fiškálnu úpravu v roku nasledujúcom po zistení nadmerného deficitu.

V odporúčaní podľa článku 104 ods. 7 ZES zo 7. júla 2009 Rada odporučila, aby Poľsko odstránilo nadmerný deficit do roku 2012, a to dôveryhodným a udržateľným spôsobom. Rada konkrétne odporučila poľským orgánom, aby a) vykonali plánované fiškálne stimulačné opatrenia v roku 2009, najmä plán verejných investícií, a aby súčasne vypracovalo doplňujúci rozpočet takým spôsobom, aby sa zabránilo ďalšiemu zhoršovaniu stavu verejných financií; b) zaistili priemerné ročné fiškálne úsilie na úrovni najmenej 1,25 % HDP počnúc rokom 2010; c) rýchlo určili podrobné opatrenia, ktoré sú potrebné na dosiahnutie výšky deficitu pod referenčnú hodnotu do roku 2012 prostredníctvom ohraničenia bežných primárnych výdavkov v nadchádzajúcich rokoch. S cieľom obmedziť riziká pre úpravu rozpočtu Rada ďalej odporučila, aby Poľsko posilnilo svoj strednodobý rozpočtový rámec, napríklad zavedením zákonného stropu pre rast primárnych bežných výdavkov a takisto zlepšením monitorovania plnenia rozpočtu počas celého roka. Rada stanovila pre Poľsko lehotu na prijatie účinných opatrení a na špecifikáciu opatrení, ktoré budú potrebné na dosiahnutie pokroku smerom ku korekcii nadmerného deficitu na 7. január 2010.

Poľsko je jedinou krajinou EÚ, v ktorej sa v roku 2009 zaznamenal pozitívny hospodársky rast. Reálny HDP sa podľa odhadu zvýšil o 1,7 %, pričom v predpovedi útvarov Komisie z jari 2009 sa predpokladal pokles o 1,4 %. Do týchto pozitívnych výsledkov sa premieta zoskupenie priaznivých faktorov, ako sú napríklad zdravé základy na začiatku krízy, dobre kapitalizovaný, nie zraniteľný finančný sektor, uzavretosť poľského hospodárstva a včasná devalvácia meny. Pokiaľ ide o fiškálnu politiku, orgány umožnili úplné pôsobenie automatických stabilizátorov, a rýchlo navrhli plán oživenia zameraný na investície. Rozsah celkového fiškálneho stimulu v roku 2009 – meraného ako zmena štrukturálneho salda – sa odhaduje približne na 2 % HDP. Orgány súčasne prijali opatrenia s cieľom zahrnúť tento nárast do deficitu verejných financií. V januári 2009 šesť mesiacov predtým, ako Rada vydala odporúčanie v súlade s článkom 104 ods. 7 ZES, prijali poľské orgány konsolidačný balík s odhadovaným vplyvom 0,75 % HDP, ktorý pozostával okrem iného zo zníženia administratívnych výdavkov a zvýšenia dividend štátnych podnikov. Následne 17. júla 2009 ihneď po prijatí odporúčania Rady pre Poľsko so zreteľom na odstránenie nadmerného deficitu, orgány prijali doplňujúci rozpočet s dodatočným znížením výdavkov o 0,2 % HDP a dividendami štátnych podnikov vyššími o 0,4 % HDP. Napriek týmto konsolidačným opatreniam a podstatne lepšiemu hospodárskemu rozvoju, než sa očakávalo v čase odporúčania Rady, podľa odhadu orgánov deficit verejných financií v roku 2009 dosiahol 7,2 % HDP, čo je o trochu viac ako 6,6 % HDP predpokladaných v jarnej predpovedi útvarov Komisie. Hoci z dostupných údajov nie je možné presne posúdiť dôvody vyššieho deficitu, je zrejmé, že sa do nich čiastočne premieta vyššie spolufinancovanie projektov financovaných EÚ a skutočnosť, že vyšší rast HDP sa v plnej miere nepreniesol do vyšších príjmov, a to z dôvodu nepriaznivého posunu v skladbe rastu a štrukturálnych zmien v daňovom systéme pred krízou.

Orgány súčasne v roku 2009 prijali dôležité opatrenia s cieľom posilniť fiškálny rámec. Zavedením dodatočných špecifických ustanovení týkajúcich sa typu opatrení, ktoré sa budú vykonávať, keď dlh prekročí 55 % HDP, urobili existujúce pravidlo pre dlh reštriktívnejším. Horizont fiškálneho plánovania pre ústredný štátny rozpočet sa predĺžil z troch na štyri roky. Uskutočnila sa určitá reorganizácia verejnej správy zameraná na zvýšenie transparentnosti verejných účtov. Pokračovalo sa v postupnom zavádzaní rozpočtového systému na základe výkonnosti. Orgány nakoniec uvažovali o zavedení výdavkových pravidiel v priebehu roka 2010, čím by sa uľahčila budúca konsolidácia.

Podľa predpovede útvarov Komisie z jesene 2009 je rozpočet na rok 2010 v súlade s miernym zhoršovaním štrukturálneho salda v roku 2010. V rozpočte sa predpokladá výrazné zvýšenie verejných investícií a pokračovanie úplného pôsobenia automatických stabilizátorov, čo bude vzhľadom na veľkorysé pravidlá indexácie znamenať rozsiahle zvýšenie sociálnych transferov. Súčasne zahŕňa nominálne zmrazenie miezd vo verejnom sektore – úplná kompenzácia zamestnancov v sektore verejných financií by sa v roku 2010 zvýšila o menej ako 1 % – nominálne zníženie ostatných bežných výdavkov a zvýšenie daní z cigariet a vykurovacieho oleja. Dôležité je, že rozpočet vychádza z obozretných makroekonomických predpokladov. Reálny rast by podľa predpokladov mal byť 1,2 %, zatiaľ čo najnovšie informácie naznačujú, že sa zdá pravdepodobná miera nad 2 % a inflácia by podľa predpokladov mala byť 1 %. To by mohlo v roku 2010 viesť k pozitívnemu prekvapivému vývoju na strane príjmov.

Minister financií Rostowski v liste komisárovi Almuniovi zo 7. januára 2010 predložil fiškálny konsolidačný plán na roky 2010 – 2012. Hlavné opatrenia zahŕňali postupné zvyšovanie a vyrovnávanie veku odchodu do dôchodku pre mužov a ženy na 67 rokov, začlenenie personálu uniformovaných služieb do všeobecného systému zabezpečenia a rozšírenie daňového základu (niektoré špecifické profesie budú musieť používať daňovú registračnú pokladňu) a okrem toho od roku 2010 aj zrýchlenie privatizácie.[6]

Fiškálne úsilie, pokiaľ nie je zanedbateľné, ovplyvňované súčasnými politikami počas rokov 2010 – 2012 je vo všeobecnosti podstatne menšie, než odporúčala Rada v júli 2009 (3,75 percentuálneho bodu HDP počas tohto obdobia). Hoci zo zlepšenia hospodárskeho výhľadu od predpovede útvarov Komisie z jari 2009 vyplýva, že na korekciu nadmerného deficitu do roku 2012 môže stačiť menšie štrukturálne fiškálne úsilie, zníženie deficitu verejných financií v roku 2010 pod 3 % HDP bude vyžadovať zintenzívnenie fiškálneho úsilia v rokoch 2011 až 2012. Úspech stratégie, ktorú predložili orgány, si preto vyžaduje veľmi dôsledné plnenie rozpočtu na rok 2010 – aby sa zaistilo prísne dodržiavanie výdavkových cieľov, pričom sa všetky neočakávané príjmy použijú na zníženie deficitu – a konsolidačné úsilie v rozpočtoch na roky 2011 a 2012, ktoré presiahne rámec naplánovaný v súčasnosti.

4. ZÁVERY

Podľa súčasných informácií sa zdá, že Poľsko prijalo opatrenia smerom ku korekcii nadmerného deficitu v rámci limitov, ktoré stanovila Rada. Poľské orgány predovšetkým:

- v roku 2009 vykonali plánované fiškálne stimulačné opatrenia vrátane plánu verejných investícií, pričom prijali opatrenia s cieľom vyhnúť sa nadmernému deficitu verejných financií;

- zaviedli rozpočet na rok 2010 vychádzajúci z obozretných makroekonomických predpokladov, ako aj opatrenia na zníženie deficitu a oznámili prvé prvky fiškálneho konsolidačného programu na roky 2010 – 2012;

- posilnili fiškálny rámec a začali pracovať na zavedení výdavkových pravidiel, ktoré by podľa očakávaní mali uľahčiť konsolidáciu v nadchádzajúcich rokoch.

S fiškálnou stratégiou poľských orgánov však súvisia významné riziká. Aj pri zohľadnení lepších než predpokladaných prognóz rastu by na zníženie deficitu v roku 2012 pod 3 % boli potrebné ďalšie konsolidačné opatrenia. V tejto situácii by sa malo zabrániť novým stimulačným opatreniam, mal by sa prísne plniť rozpočet na rok 2010, neočakávané príjmy by sa mali použiť na zníženie deficitu a mali by sa pripraviť dodatočné konsolidačné opatrenia na nasledujúce roky.

Komisia sa na základe vyššie uvedeného posúdenia domnieva, že v súčasnosti nie sú v rámci postupu pri nadmernom deficite v Poľsku potrebné ďalšie kroky. V súvislosti s požiadavkou rýchleho vykonania plánovaných opatrení bude Komisia aj naďalej prísne monitorovať vývoj rozpočtu v Poľsku v súlade so zmluvou a Paktom stability a rastu.

Porovnanie kľúčových makroekonomických a rozpočtových prognóz

| | 2007 |2008 |2009 |2010 |2011 | | Reálny HDP(zmena v %) |Predpoveď KOM z jesene 2009 |6,8 |5,0 |1,2 |1,8 |3,2 | | |Predpoveď KOM z jari 2009 |6,6 |4,8 |−1,4 |0,8 |neuv. | | |Národná predpoveď |6,8 |5,0 |1,7 |2,62 |neuv. | |Produkčná medzera(% potenciálneho HDP) |Predpoveď KOM z jesene 2009 |2,6 |2,6 |−0,4 |−2,2 |−2,3 | | |Predpoveď KOM z jari 2009 |3,4 |3,5 |−1,5 |−3,8 |neuv. | | |Národná predpoveď |neuv. |neuv. |neuv. |neuv. |neuv. | |Saldo verejných financií(% HDP) |Predpoveď KOM z jesene 2009 |−1,9 |−3,6 |−6,4 |−7,5 |−7,6 | | |Predpoveď KOM z jari 2009 |−1,9 |−3,9 |−6,6 |−7,3 |neuv. | | |Národná predpoveď |−1,9 |−3,6 |−7,23 |neuv. |neuv. | |Primárne saldo(% HDP) |Predpoveď KOM z jesene 2009 |0,4 |−1,4 |−3,8 |−4,6 |−4,6 | | |Predpoveď KOM z jari 2009 |0,4 |−1,7 |−3,7 |−4,3 |neuv. | | |Národná predpoveď |0,4 |−1,4 |neuv. |neuv. |neuv. | |Cyklicky upravené saldo(% HDP) |Predpoveď KOM z jesene 2009 |−2,9 |−4,7 |−6,3 |−6,6 |−6,7 | | |Predpoveď KOM z jari 2009 |−3,2 |−5,3 |−6,0 |−5,8 |neuv. | | |Národná predpoveď |neuv. |neuv. |neuv. |neuv. |neuv. | |Štrukturálne saldo1(% HDP) |Predpoveď KOM z jesene 2009 |−2,9 |−4,7 |−6,4 |−6,6 |−6,7 | | |Predpoveď KOM z jari 2009 |−3,2 |−5,3 |−6,0 |−5,6 |neuv. | | |Národná predpoveď |neuv. |neuv. |neuv. |neuv. |neuv. | |Hrubý verejný dlh(% HDP) |Predpoveď KOM z jesene 2009 |45,0 |47,2 |51,7 |57,0 |61,3 | | |Predpoveď KOM z jari 2009 |44,9 |47,1 |53,6 |59,7 |neuv. | | |Národná predpoveď |45,0 |47,2 |neuv. |neuv. |neuv. | |1 Cyklicky upravené saldo bez jednorazových a iných dočasných opatrení.

2 Najnovšie dostupné informácie v liste od ministra financií Rostowského komisárovi Almuniovi zo 7. januára 2010.

3 „Plán rozvoja a konsolidácie financií“ z 29. januára 2010.

Zdroj: predpovede útvarov Komisie z jesene 2009, návrh rozpočtu na rok 2010 (september 2009), fiškálne oznámenie z októbra 2009, list od ministra financií Rostowského komisárovi Almuniovi zo 7. januára 2010.

[1] Podľa nariadenia Rady (ES) č. 3605/93 musia členské štáty Komisii dvakrát ročne oznamovať plánovanú a skutočnú úroveň deficitu a dlhu verejných financií. Najnovšie oznámenie Poľska sa nachádza na: http://epp.eurostat.ec.europa.eu/portal/page/portal/government_finance _statistics/procedure/edp_notification_tables.

[2] Tlačová správa agentúry Eurostat č. 56/2009 z 22. apríla 2009.

[3] Všetky dokumenty týkajúce sa postupu pri nadmernom deficite pre Poľsko sa nachádzajú na nasledujúcej webovej stránke: http://ec.europa.eu/economy_finance/sgp/deficit/countries/poland_en.htm.

[4] Ú. v. ES L 209, 2.8.1997, s. 6.

[5] „Špecifikácie vykonávania Paktu stability a rastu a usmernenia k forme a obsahu programov stability a konvergenčných programov“, schválené Radou ECOFIN 10. novembra 2009.

[6] Premiér 29. januára 2010 oznámil „Plán rozvoja a konsolidácie financií“. Hlavné opatrenia zahŕňajú reformu dávok v invalidite, začlenenie personálu uniformovaných služieb do všeobecného systému zabezpečenia, obmedzenie prípadov vrátenia DPH (pri služobných vozidlách a pohonných hmotách) a rozšírenie daňového základu (niektoré špecifické profesie budú musieť používať daňovú registračnú pokladňu).